Weinstein skuldig bevind op twee aanklagteHarvey Weinstein kom Maandag by ‘n hof in New York aan. (Foto: John Minchillo, AP) Die eens bekroonde Amerikaanse rolprentvervaardiger Harvey Weinstein (67) is Maandag op twee aanklagte van seksuele misdrywe skuldig bevind. ’n Hof in New York het bevind dat die vervaardiger skuldig is aan ’n kriminele seksdaad asook verkragting in die derde graad. Weinstein, wat al die aanklagte teen hom ontken het, is onder andere skuldig bevind aan seksuele aanranding op die voormalige produksieassistent Mimi Haleyi in 2006, asook die verkragting van Jessica Mann, ŉ voormalige aspirant-aktrise, in 2013. ’n Jurie het Weinstein egter vrygespreek van “predatoriese seksuele aanranding”, die ernstigste aanklag teen hom. Weinstein kon hiervoor ’n lewenslange vonnis opgelê word sou die jurie hom skuldig bevind het. Weinstein word egter steeds deur moontlik 25 jaar tronkstraf in die gesig gestaar wanneer hy na verwagting op 11 Maart gevonnis sal word. Hy bly tot dan in aanhouding. Harvey is ná die uitspraak weens hoë bloeddruk en pyn in sy bors na ’n hospitaal geneem. Die gewese rolprentvervaardiger staan in Los Angeles steeds tereg op aanklagte van die aanranding van twee vroue in 2013. Minstens 80 vroue het hom van seksuele wangedrag beskuldig wat dekades lank geduur het, waaronder die bekende aktrises Gwyneth Paltrow, Uma Thurman en Salma Hayek. Bronne: BBC, CNN, SkyNews